Uitdagings van taal- en letterkunde | Netwerk24
Deur Humphries Du Randt, Somerstrand 24 Augustus 2017 00:00
Marius Crous se Boekevat, "Leer somme maak, maar . . ." (21.08), vat die ideologiese en
literêr-teoretiese uitdagings van en struikelblokke in die studie van die Afrikaanse taal- en letterkunde in ons sogenaamde gedemokratiseerde era goed saam.
Binne die verwysingsraam van 'n aktuele spanningsveld van verdagmaking en ideologiese ondermyning, word ernstige kortsluitings in die huidige tydsgewrig van die "totale aanslag" op en degradering van Afrikaans geskep.
In dieselfde asem ook 'n kompliment aan Nolan Venter vir sy "Op die langpad met probleme in die truspieël" (VAK, 17.08), waarin die diep menslike blootstelling van en dramatiese meelewing met die lotgevalle van die skamele en gehawende mens en haar kind in die dikwels vergeefse soeke na 'n bereikbare bestemming geteken word.
Die beperkings van die lokale realisme word deurbreek en deur die onmiskenbare, maar terloopse, verwantskap met die genre van Chaucer se Canter­bury Tales of Dana Snyman se Op pad, 'n reisjoernaal, word die vertelling 'n kort maar kragtige reisjoernaal in die kleine wat, afgesien van die slot, tot 'n universele vlak van algemeen- menslikheid deurgevoer word.